Ministeerium  Kõrgharidusreformi lähtealuste projekt  Haridus- ja teadusminister Jaak Aaviksoo  esitas 8. juunil toimunud Tallinna Tehnikaülikooli arengukonverentsil kõrgharidusreformi lähtealuste projekti, mille kohta ootas arvamusi 28. juuniks. Kuna paljud kõrgkoolid on palunud ajapikendust, läheb arvamuste saamise ja kokkuvõtete tegemisega aega.  Projekt  Ettekanne TTÜ arengukonverentsil    Minister Aaviksoo analüüsis kutsehariduse sõlmpunkte  27. mail kohtus haridus- ja teadusminister Jaak Aaviksoo Väimelas Võru Kutsehariduskeskuses Eesti Kutseõppe Edendamise Ühingu juhatuse ja Liivimaa piirkonna kutseõppeasutuste direktoritega. Minister analüüsis oma ettekandes kutsehariduse praegust seisu, tutvustas selle arenduspõhimõtteid ning vastas õppeasutuste juhtide küsimustele.  Minister Aaviksoo artikkel kutsehariduse teemal (Õpetajate Leht)    Ministeeriumi esindajad külastasid Tallinna vene õppekeelega gümnaasiume  Asekantsler Kalle Küttis ja üldharidusosakonna juhataja Irene Käosaar kohtusid üheteistkümne vene õppekeelega Tallinna munitsipaalgümnaasiumi hoolekogu, õpetajate ja õpilaste esindajatega. Külastatud koolid olid Tallinna Mustjõe Gümnaasium, Tallinna Karjamaa Gümnaasium, Tallinna Tõnismäe Reaalkool, Tallinna Linnamäe Vene Lütseum, Lasnamäe Gümnaasium, Tallinna Paekaare  Gümnaasium, Tallinna Juudi Kool, Tallinna Kesklinna Vene Gümnaasium, Tallinna Lasnamäe Vene Gümnaasium, Tallinna Haabersti Vene Gümnaasium ning Vana-Kalamaja Täiskasvanute Gümnaasium.  Lisainfo    Haridus- ja teadusminister otsib loodavale Eesti Teadusagentuurile juhti  Tänavu veebruaris võttis Riigikogu vastu uuendatud teadus- ja arendustegevuse korralduse seaduse, kus ühe muudatusena nähakse ette Eesti Teadusagentuuri moodustamine. Eesmärk on vähendada killustatust teaduse riigieelarvelises finantseerimises. Eesti Teadusagentuur peab tööd alustama järgmise aasta märtsikuus, agentuuri juhi töö algaks tänavu oktoobris.  Lisainfo ja Eesti Teadusagentuuri ülesanded    Haridus- ja Teadusministeerium korraldas koolikatsete ümarlaua  Haridus- ja Teadusministeerium korraldas 13. juunil Eesti juhtivate kasvatusteadlaste ja koolipsühholoogide osalusel ümarlauakohtumise, kus kõne all oli esimesse klassi vastuvõtmisel katsete korraldamine, kuidas need mõjuvad lapsele ning kuidas ja kas neid korraldada. Ühiselt jõuti seisukohani, et igal lapsel ja tema vanematel peab olema teada elukohajärgne kool, kuhu laps saab asuda õppima ilma katseteta.    Kohtumisel esinesid Tallinna Ülikooli professor Eve Kikas, Tallinna Ülikooli emeriitprofessor  Viive-Riina Ruus, Eesti Koolipsühholoogide Ühenduse esinaine Triin Kahre, oma teesid saatis ümarlauakohtumisele Tartu Ülikooli professor Jaan Kõrgessaar.  Lisainfo  Valminud on Eesti keelehariduspoliitika iseloomustus ehk keeleprofiil  Euroopa Nõukogu keelepoliitika talituse moodustatud keeleekspertide töörühm tutvus Eesti aruandega, külastas kahel korral Eestit ning osales eri sihtrühmade osalusega  ümarlauaarutelul. Eesti keelehariduspoliitika iseloomustus ehk keeleprofiil valmiski Euroopa Nõukogu ekspertide ning Haridus- ja Teadusministeeriumi keeleosakonna juurde loodud töörühma koostöös.    Keeleprofiili eesti- ja ingliskeelsed versioonid on leitavad HTMi veebilehel.    Üritused  Toimus Vabariigi Presidendi ja proua Evelin Ilvese vastuvõtt parimate koolilõpetajate auks  21. juunil tunnustasid  Kadrioru roosiaias Vabariigi President Toomas Hendrik Ilves, proua Evelin Ilves ja haridus- ja teadusminister Jaak Aaviksoo parimaid koolilõpetajaid.  Pildid vastuvõtust    Valminud hooned  Avati Võrumaa Kutsehariduskeskuse uus tehnomaja  27. mail avas haridus- ja teadusminister Jaak Aaviksoo Võrumaa Kutsehariduskeskuse uue tehnomaja. Ehituse käigus rekonstrueeriti täielikult  tehnomaja-laboratooriumi õppebaas, sisustati uute õppevahendite ja seadmetega ning valmisid uued puidu- ja metallitöökojad.    Tehnomaja valmis Euroopa Regionaalarengu Fondi toel ning läks maksma 5,751 miljonit eurot. Objekt kuulub Vabariigi Valitsuse poolt 2007. aastal heakskiidetud ning Haridus- ja Teadusministeeriumi kaudu rakendatava "Elukeskkonna arendamise rakenduskava" meetme "Kutseõppeasutuste õppekeskkonna kaasajastamine" investeeringute kavva. Aastatel 2007-2013 suunatakse nimetatud investeeringute kava  kaudu kutsehariduse taristu arendamisse üle 204 miljoni euro, sellest 167 miljonit eurot ERF-i ning ligi 65 miljonit eurot Eesti riigi vahendeid.    Avati Saue Avatud Noortekeskuse uus maja  1. juunil avati 1225 ruutmeetrine Saue Avatud Noortekeskuse uus hoone, mille ehitamist rahastas Euroopa Regionaalarengu Fond 958 674 euroga, Saue linn lisas projekti valmimiseks vajaliku kaasfinantseeringu. Haridus- ja Teadusministeeriumi esindas avamistseremoonial asekantsler Madis Lepajõe.    Vabariigi Valitsuse poolt 2007. aastal heakskiidetud ning Haridus- ja Teadusministeeriumi kaudu rakendatava "Elukeskkonna arendamise rakenduskava" meetme "Avatud noortekeskuste, teavitamis- ja nõustamiskeskuste ning huvikoolide infrastruktuuri kaasajastamine" investeeringute kava kohaselt suunatakse noorsootöö taristu arendamisse ligi 20,2 miljoni eurot Euroopa Regionaalarengu Fondi vahendeid.    Algasid Luua Metsanduskooli renoveerimistööd  27. mail kirjutasid  Luua Metsanduskooli direktor Haana Zuba ja AS Jõgeva Ehituse juhataja Tiit Saarva alla lepingule Luua Metsanduskooli õppehoone renoveerimise 1. etapi tööde teostamiseks. Töö hinnaks on 1,776 miljonit eurot ja tähtaeg 30. jaanuar 2012.    Projekti "Luua Metsanduskooli õppehoone renoveerimine ja sisustamine" realiseerimise käigus renoveeritav õppehoone on järjekorras viies Euroopa Liidu Regionaalarengu Fondi toel ja Eesti riigi kaasrahastamisel uuendatav hoone Luua Metsanduskoolis.  Lisainfo    Muu info  Minu raha päevad  Finantsinspektsioon viis kevadel Finantsaabitsa põhjal läbi koolitusi õpetajatele ja õpilastele, kus püüti selgitada finantskirjaoskuse teemasid.    Kuna uus riiklik õppekava näeb ette finantshariduse teemade põhjalikuma õpetamise nii põhikooli kui ka gümnaasiumiastmes ning selle teema lõimimise  erinevatesse õppeainetesse, on "Minu raha päeva" korraldamine üks võimalus, kuidas tavapäraste koolitundide väliselt rahateemasid õpilastele lähemale tuua ning anda ka õpetajatele teadmisi põhilistest finantsteenustest, et nad oskaksid neid hiljem koolitunnis õpilastele selgitada.  Lisainfo    Eesti laagrites töötavad kvalifitseeritud kasvatajad  2011.a. väljastas Eesti Noorsootöö Keskuse juures tegutsev komisjon  kvalifikatsiooninõuetele vastavust tõendava tunnistuse 500 laagrikasvatajale ja 115 laagrijuhatajale. Väljastatud tunnistused kehtivad viis aastat.  Juunis alustas Eesti Noorsootöö Keskus ka noortelaagrite järelevalvet, mille jooksul külastatakse üle 40 laagri.    Huvikoolide õppevahendid uuenevad  Haridus- ja Teadusministeerium eraldas Hasartmängumaksu Nõukogu otsuse alusel 2011. aastaks projekti "Varaait" raames huvikoolidele tegevuse mitmekesistamiseks ja kättesaadavuse  suurendamiseks õppevahendite soetamise kaudu 115 041 eurot. Õppevahendite ostmiseks eraldatud toetus aitab kaasajastada huviharidust ning toetab vähekindlustatud noorte osalemisvõimalusi noorsootöös.  Lisainfo    Programmi "Teaduse rahvusvahelistumine" teise hindamisvooru tähtajad  Haridus- ja Teadusministeeriumi programmi "Teaduse rahvusvahelistumine" septembrikuus toimuvas hindamisvoorus  osalemiseks ootab HTM programmi partneritelt avaldusi ja tegevuskavasid kuni 5. septembrini 2011 (k.a). Programmi nõukoja koosolek toimub 21. septembril, seejärel langetab HTM järgmised rahastusotsused. 21. juunil toimunud ehk esimese hindamisvooru otsused avalikustatakse niipea kui need kinnitatakse.    Programmi "Teaduse rahvusvahelistumine" raames tegevuste algatamiseks vajalik dokumentatsioon ühes juhendiga on saadaval HTMi veebilehel.    Lisateavet saab programmijuhi käest: Mikk Vainik (mikk.vainik(at)hm.ee; 735 0304)    * * *    Jooksvalt saab Haridus- ja Teadusministeeriumi tegevustega tutvuda ka ministeeriumi Facebooki konto vahendusel.